
Nr.513, datë 15.8.2007

PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË FINANCAVE, PËR AGJENCINË E TRAJTIMIT TË KREDIVE

Në mbështetje të nenit 100 të Kushtetutës dhe të neneve 8, pika 3 e 13 të ligjit nr.8743, datë 22.2.2001 “Për pronat e paluajtshme të shtetit”, të ndryshuar, me propozimin e Ministrit të Brendshëm, Këshilli i Ministrave

VENDOSI:

1. Miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Financave, për Agjencinë e Trajtimit të Kredive, sipas listës, që i bashkëlidhet këtij vendimi dhe është pjesë përbërëse e tij.
Lista përbëhet nga 10 (dhjetë) fletë.
2. Ngarkohen Ministri i Brendshëm, Drejtori i Përgjithshëm i Agjencisë së Trajtimit të Kredive dhe Kryeregjistruesi i Republikës së Shqipërisë për zbatimin e këtij vendimi.
Ky vendim hyn në fuqi menjëherë.

KRYEMINISTRI
Sali Berisha

Vendim
Nr.514, datë 15.8.2007

Për informatizimin e llogaritjes së kostos dhe hartimin e manualeve teknike të çmimeve të punimeve të ndërtimit

Në mbështetje të nenit 100 të Kushtetutës, të nenit 18 të ligjit nr.8402, datë 10.9.1998 “Për kontrollin dhe disiplinimin e punimeve të ndërtimit”, të ndryshuar, të neneve 10 e 17 të ligjit nr.8464, datë 11.3.1999 “Për standardizimin”, të ndryshuar dhe të ligjit nr.8560, datë 22.12.1999 “Për procedurat tatimore në Republikën e Shqipërisë”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

Vendosi:

1. Unifikimin e metodologjisë së llogaritjes dhe të formatit të paraqitjes së preventivave e të analizës së kostos për punimet e ndërtimit, sipas programeve kompjuterike të miratuara për lehtësimin e veprimtarisë së subjekteve, që zhvillojnë veprimtari në këtë fushë, lehtësimin e kontrollit tekniko-financiar të punimeve të ndërtimit dhe shmangien e informalitetit në veprimtarinë prodhuese, në tregun e ndërtimeve në Shqipëri.
2. Hartimi i çdo preventivi në fushën e ndërtimit, si dhe zbatimi e mbikëqyrja e çdo punimi ndërtimi, që realizohet nga persona, fizikë dhe juridikë, publikë ose privatë, vendas ose të huaj, me fonde publike ose private, në territorin e Republikës së Shqipërisë, bëhet në përputhje me këtë vendim.
3. Metodologjia e llogaritjes së kostos, sipas këtij vendimi, është pjesë e dokumentacionit të çdo prokurimi, me fonde publike, në fushën e projektimit dhe të zbatimit të punimeve të ndërtimit dhe e kontabilitetit teknik për çdo punim ndërtimi.
4. Nëse nuk përcaktohet ndryshe, termat e përdorura në këtë vendim kanë kuptimin, si më poshtë vijon:
a) punime ndërtimi, quhen të gjitha punimet e ndërtimit, sipas përkufizimit të bërë në kreun I të udhëzimit nr.2, datë 8.5.2003 të Këshillit të Ministrave;
b) subjekt licencues, është organizmi shtetëror, që pajis me licencë, teknike ose tatimore, subjektet private apo publike, që veprojnë në fushën e tregtimit të materialeve të ndërtimit dhe/ose të ndërtimit;
c) subjekt ndërtues, është subjekti i licencuar, që realizon një ose më shumë zëra pune, në zbatimin e punimeve të ndërtimit;
ç) subjekte deklaruese, janë të gjitha subjektet, private dhe/ose publike, që kryejnë veprimtari në fushën e prodhimit të materialeve të ndërtimit, të tregtimit të tyre ose në fushën e ndërtimit, sipas përkufizimit të bërë në kreun I të udhëzimit nr.2, datë 8.5.2003 të Këshillit të Ministrave dhe që, në bazë të këtij vendimi, detyrohen të paraqesin formularët e deklarimit të çmimit të materialeve të ndërtimit, që tregtojnë dhe/ose të zërave të punimeve të ndërtimit, që kryejnë;
d) program i miratuar për analizën e kostos, është çdo program kompjuterik, i certifikuar nga këshilli teknik i Institutit të Ndërtimit (IN), i miratuar nga Ministria e Punëve Publike, Transportit dhe Telekomunikacionit, i cili është i regjistruar në Drejtorinë e Patentave dhe të Markave;
dh) manuali teknik i çmimeve për punimet e ndërtimit ose thjesht manuali i çmimeve të ndërtimit, është buletini periodik i çmimeve të punimeve të ndërtimit dhe i analizave teknike të çmimeve, i detyrueshëm për zbatim, sipas pikës 2 të këtij vendimi;
e) buletini i çmimeve të materialeve të ndërtimit, është buletini periodik i çmimeve të materialeve të ndërtimit dhe i produkteve për ndërtim, të ofruara nga tregu përkatës, brenda vendit;
ë) formularë deklarimi, janë formularët, që plotësohen dhe dorëzohen çdo tre (3) muaj, nga subjektet deklaruese, që kryejnë veprimtari në fushën e tregtimit të materialeve apo të produkteve të ndërtimit, si dhe në fushën e ndërtimit e që mundësojnë administrimin e të dhënave, për llogaritjen e kostos së punimeve të ndërtimit. Formularët e deklarimit duhet të përmbajnë:
i) Për prodhuesit e materialeve të ndërtimit, në përputhje me licencën, që zotërojnë:
- analizën tekniko-financiare të prodhimit;
- skedën teknike të çdo materiali (analizat laboratorike);
- emrin dhe kodin e saktë të çdo materiali, sipas standardit të referimit;
- çmimin përkatës të çdo materiali.
ii) Për importuesit e materialeve të ndërtimit:
- skedën e teknike të çdo materiali, të importuar, sipas standardit të vendit të origjinës;
- emrin dhe kodin e saktë të çdo materiali, sipas standardit të referimit;
- çmimin përkatës të çdo materiali.
iii) Për ndërtuesit, që përdorin materialet e ndërtimit, sipas përdorimeve përkatëse:
- analizën tekniko-financiare të zërit të punës;
- specifikimet teknike të materialeve dhe të teknologjisë së përdorur.
f) materiale ndërtimi janë të gjitha materialet, që përdoren në zbatimin e punimeve të ndërtimit, përfshirë lëndën e parë dhe materialet ndihmëse, në përputhje me standardet e miratuara dhe/ose në përputhje me direktivën europiane për produktet e ndërtimit.
5. Për përditësimin e analizave teknike të çmimeve dhe të manualeve të çmimeve për punimet  e ndërtimit, në përputhje me metodologjinë dhe formatin e miratuar e të informatizuar, pranë Ministrisë së Punëve Publike, Transportit dhe Telekomunikacionit krijohet Sektori i Standardizimit të Kostos (SSK). Ky sektor përbëhet nga 4 veta, nga të cilët, njëri me profesion “inxhinier ndërtimi”, caktohet përgjegjës dhe 3 specialistë, nga të cilët 1 ekonomist, 1 inxhinier ndërtimi dhe 1 inxhinier mekanik.
6. Misioni dhe detyrat e SSK-së përcaktohen në rregulloren e brendshme të Ministrisë së Punëve Publike, Transportit dhe Telekomunikacionit, ku, përveç të tjerave, ky sektor kryen edhe detyrat, sa më poshtë vijon:
- administron programin e miratuar, duke respektuar të drejtën e autorit;
- administron formularët e vetëdeklarimeve dhe pasuron bazën e të dhënave të manualit;
- përditëson dhe pasuron manualet teknike të çmimeve të ndërtimit, përfshirë analizat teknike të tyre, si dhe buletinin e çmimeve të materialeve të ndërtimit, me të dhënat e përftuara nga administrimi i vetëdeklarimeve;
- informatizon të dhënat e përftuara nga formularët e vetëdeklarimeve, për krijimin në manual të kodit përkatës, për çdo material ndërtimi dhe për çdo proces pune ndërtimi, si dhe për përfshirjen e zërave të rinj të punimeve, jo më vonë se 10 ditë nga data e paraqitjes së tyre;
- boton buletinin e çmimeve të materialeve të ndërtimit dhe manualin teknik të çmimeve të ndërtimit dy herë në vit respektivisht, jo më vonë se data 30 prill dhe 31 tetor, të çdo viti;
- ndërton dhe administron sistemin “on-line” të buletinit të çmimeve të materialeve të ndërtimit dhe të manualit teknik të çmimeve të ndërtimit, duke e pasuruar atë në mënyrë të vazhdueshme me materialet dhe produktet e reja të ndërtimit, si dhe me zërat e rinj të ndërtimit, që vetëdeklarohen nga subjektet deklaruese;
- informon të gjitha subjektet licencuese, edhe pa kërkesën e tyre, për respektimin e detyrimeve;
- bashkëpunon me organet tatimore përkatëse për sanksionet e vendosura ndaj subjekteve, që nuk kanë përmbushur detyrimet, sipas këtij vendimi;
- përfshin në manualin teknik të çmimeve të ndërtimit dhe/ose në buletinin e çmimeve të materialeve dhe produkteve për ndërtim të gjitha deklarimet e subjekteve, jo më vonë se 10 ditë nga data e deklarimit të tyre pranë SSK-së;
- njofton me shkrim, subjektin deklarues brenda 10 ditësh, nga data e vetëdeklarimit, për kodin përkatës në buletinin e materialeve të ndërtimit ose për refuzimin e tij, në rast mospërputhshmërie me standardet në fuqi.
7. Të gjitha subjektet e licencuara private, që kryejnë veprimtari në tregtimin e materialeve të ndërtimit apo të produkteve për ndërtimin detyrohen të paraqesin çdo tre muaj, respektivisht, në fund të çdo tremujori, pranë degës së tatimeve, ku ata janë të regjistruar, listën e çmimeve të materialeve apo produkteve, që tregtojnë. Lista e çmimeve dorëzohet në afatet e caktuara për dorëzimin e deklarimit të TVSH-së. Mosdorëzimi i listës së çmimeve dhe shitja e materialit në treg me çmim më të lartë se ai i deklaruar në listën e çmimeve dënohen, sipas përcaktimeve në udhëzimin nr.9, datë 25.6.2007 të Ministrit të Financave.
8. Të gjitha subjektet, private apo publike, që kryejnë veprimtari në fushën e tregtimit të materialeve apo të produkteve të ndërtimit ose në fushën e ndërtimit detyrohen të paraqesin pranë SSK-së analizat teknike dhe çmimet për çdo zë pune në ndërtim, për materialet e reja dhe/ose për teknologjitë e reja, të përdorura prej tyre, për të cilat nuk ekziston një analizë teknike e çmimit. Analizat teknike do të përgatiten në përputhje me metodologjinë e përcaktuar në kreun I të udhëzimit nr.2, datë 8.5.2003 të Këshillit të Ministrave, duke përdorur programin e miratuar.
9. Preventivat, pa përjashtim, për objektet e reja, me financimin, publik ose privat, të projektuara nga subjekte, shtetërore apo private, që ushtrojnë veprimtari në fushën e projektimit dhe të preventivimit të objekteve të ndërtimit, të llogariten duke përdorur çmimet e manualit teknik të çmimeve të ndërtimit, bazuar në analizat teknike të çmimeve për punimet e ndërtimit, të përfshira në manual.
10. Të gjitha subjektet, private apo publike, që kryejnë veprimtari në fushën e tregtimit të materialeve apo të produkteve të ndërtimit ose në fushën e ndërtimit e që marrin pjesë në tendera publike, detyrohen të paraqesin analizat teknike për çmimet e ofertave të tyre për çdo zë punimi ndërtimor, sipas formatit të unifikuar dhe programit të miratuar dhe metodologjisë së përcaktuar në kreun I të udhëzimit nr.2, datë 8.5.2003 të Këshillit të Ministrave.
11. Të gjitha institucionet shtetërore, që kryejnë programime të fondeve, për efekt planifikimi investimesh për ndërtimin e veprave publike, me fonde publike, nga Buxheti i Shtetit apo nga donatorë të huaj, detyrohen të llogarisin çmimet e zërave të punës, për të përcaktuar vlerën limit të objektit, në bazë të manualit të miratuar të çmimeve të ndërtimit, mbështetur në analizat teknike të çmimeve.
12. Të gjitha institucionet shtetërore, që kryejnë prokurime të punimeve të ndërtimit me fonde publike, nga Buxheti i Shtetit apo nga donatorë të huaj, detyrohen të kontrollojnë çmimet për zërat e punës, të ofertave të paraqitura në tender, me çmimet e bazuara në  manualin e çmimeve të ndërtimit dhe në analizat teknike të këtyre çmimeve, të llogaritura, me programin e miratuar.
13. Për të shmangur informalitetin dhe për të vënë në barazi ligjore të gjithë tatimpaguesit, të gjitha detyrimet tatimore ndaj shtetit dhe detyrimet e tjera, të lidhura me veprimtarinë ndërtuese, në fushën e ndërtimit, përfshirë sigurimet shëndetësore dhe shoqërore, të llogariten sipas vlerave faktike të punimeve, të zbërthyera sipas strukturës së kostos, në përputhje me udhëzimin nr.2, datë 8.5.2003 të Këshillit të Ministrave, bazuar në analizat teknike të çmimeve, që përfshihen në manualin e çmimeve të ndërtimit.
14. Ministria e Punëve Publike, Transportit dhe Telekomunikacionit ka detyrimin të botojë manualin e çmimeve të ndërtimeve dhe të analizave teknike të çmimeve çdo gjashtë muaj. Manualet e çmimeve dhe analizat teknike të tyre do të jenë të ndara sipas tri rajoneve kryesore të vendit, përkatësisht veri, qendër dhe jug.
15. Të gjitha subjektet deklaruese janë të detyruara të depozitojnë pranë SSK-së formularët e parë të deklarimit dhe një kopje elektronike të tyre, jo më vonë se 2 muaj nga hyrja në fuqi e këtij vendimi. Formularët e deklarimit, në formatin standard, sipas udhëzimit përkatës, që do të nxjerrë Ministria e Punëve Publike, Transportit dhe Telekomunikacionit, dorëzohen pranë degëve të tatimeve, ku subjektet deklaruese janë të regjistruara, në të njëjtën datë me dorëzimin e formularëve të deklarimit të TVSH-së. Formularët e deklarimit, në format të shtypur, duhet të jenë të nënshkruar dhe të vulosur nga subjektet deklaruese.
16. Ngarkohet Ministria e Punëve Publike, Transportit dhe Telekomunikacionit të përcaktojë, me përzgjedhje, brenda muajit gusht 2007, programin e miratuar, që do të adoptohet për t’u përdorur nga institucionet shtetërore, për informatizimin e llogaritjes së kostos dhe hartimin e manualeve të çmimeve. Kriteret e përzgjedhjes do të miratohen nga Task-Forca, e ngritur me urdhrin nr.110, datë 12.7.2007 të Kryeministrit.
17. Ngarkohen të gjitha institucionet shtetërore të planifikojnë investimet për vitin 2008, në bazë të çmimeve, të përcaktuara në manualin teknik të çmimeve dhe të analizave teknike të tyre. Për këtë qëllim buletini i parë me çmimet e materialeve të ndërtimit dhe manuali i parë teknik i çmimeve për punimet e ndërtimit, përfshirë analizat teknike të tyre, të përgatiten dhe të dalin në qarkullim, jo më vonë se data 30 gusht 2007.
18. Efektet financiare që rrjedhin nga zbatimi i këtij vendimi, do të përballohen nga buxheti vjetor, i miratuar për Ministrinë e Punëve Publike, Transportit dhe Telekomunikacionit.
19. Ngarkohen Ministria e Financave, Ministria e Punëve Publike, Transportit dhe Telekomunikacionit dhe Agjencia e Prokurimit Publik për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

Vendim
Nr.517, datë 8.8.2007

Për kuotat e pranimit dhe tarifat e shkollimit në institucionet publike të arsimit të lartë, për ciklin e parë të studimeVe me kohë të plotë, për vitin akademik 2007-2008

Në mbështetje të nenit 100 të Kushtetutës dhe të neneve 33, 35, 36 e 75 pika 3 të ligjit nr.9741, datë 21.5.2007 “Për arsimin e lartë në Republikën e Shqipërisë“, me propozimin e Ministrit të Arsimit dhe Shkencës, Këshilli i Ministrave

Vendosi:

1. Kuota e përgjithshme e pranimeve në institucionet publike të arsimit të lartë, për vitin akademik 2007-2008, në ciklin e parë të studimeve me kohë të plotë, të jetë:
a) Kuota e pranimeve të reja në programet e studimit të ciklit të parë,
me numër të mbyllur								15 050;
	b) Kuota për program të dytë studimi						    400;
c) Kuota për transferim studimesh						    400;
ç) Kuota për shtetasit e huaj							      50.
2. Kuota e pranimeve të reja për programet e studimit të ciklit të parë me numër të mbyllur, përbëhet nga:
a) Kuota për kandidatët brenda territorit të vendit				14 608;
b) Kuota për shqiptarët nga trojet jashtë kufijve të vendit			     442.     	3. Kuota e pranimeve të reja për programet e studimit të ciklit të parë, sipas shkronjës “a” të pikës 2 të këtij vendimi, ndahet ndërmjet institucioneve publike të arsimit të lartë. Këto kuota pranimi, të ndara sipas programeve të studimit, janë pasqyruar në tabelën nr.1 që i bashkëlidhet këtij vendimi, ndërsa kuotat për programet e studimit, ku pranimi është i lirë, janë pasqyruar në shkronjën “H”, në tabelën nr.1.
4. Kuota e pranimeve të reja për programet e studimit të ciklit të parë, sipas shkronjës “b” të pikës 2 të këtij vendimi, ndahet ndërmjet kandidatëve shqiptarë nga trojet jashtë kufijve të vendit: Kosovë, Maqedoni, Mal i Zi, Preshevë, Bujanovc dhe Medvegjë. Administrimi i këtyre kuotave bëhet nga ministritë respektive të arsimit, të cilat sjellin në Ministrinë e Arsimit dhe Shkencës listat e kandidatëve fitues. Ministria e Arsimit dhe Shkencës i përcjell këto lista në institucione publike të arsimit të lartë. Këto kuota pranimi, të ndara sipas programeve të studimit, janë pasqyruar në tabelën nr.2, që i bashkëlidhet këtij vendimi.
5. Kuotat e pranimeve për shtetas të huaj që do të studiojnë në institucionet publike të arsimit të lartë të Republikës së Shqipërisë, shpërndahen nga Ministria e Arsimit dhe e Shkencës, në bazë të marrëveshjeve dy e shumëpalëshe.
6. Tarifat vjetore të shkollimit për studentët që do të regjistrohen në vitin e parë, në programet e studimit të ciklit të parë në vitin akademik 2007-2008, të jenë:
a) Në Universitetin e Tiranës:
1. Për të gjitha programet e studimit në Fakultetin e Shkencave të Natyrës	15 000 lekë;
2. Për të gjitha programet e studimit në Fakultetin e Gjuhëve të Huaja,		15 000 lekë;
3. Për të gjitha programet e studimit në Fakultetin e Shkencave Sociale		30 000 lekë;
4. Për të gjitha programet e studimit në Fakultetin e Drejtësisë			30 000 lekë;
5. Në programin e studimit të mjekësisë dhe për të gjitha 
    programet e studimit në Fakultetin e Infermierisë				25 000 lekë;
6. Në programet e studimit të stomatologjisë, të shëndetit publik 
    dhe të farmacisë, në Fakultetin e Mjekësisë 					30 000 lekë;
7. Për të gjitha programet e studimit në Fakultetin e Histori-Filologjisë		20 000 lekë;
8. Për të gjitha programet e studimit në Fakultetin e Ekonomisë			25 000 lekë.
b) Në Universitetin Politeknik të Tiranës:
1. Në programin e studimit arkitekturë						30 000 lekë;
2. Në programin e studimit inxhinieri ndërtimi					25 000 lekë;
3. Në programet e studimit inxhinieri elektrike dhe inxhinieri elektronike	20 000 lekë;
4. Për të gjitha programet e tjera të studimit 					15 00 lekë.
c) Në Akademinë e Arteve:
1. Në programin e studimit  regji filmi 						80 000 lekë;
2. Për të gjitha programet e tjera të studimit					30 000 lekë.
ç) Në Akademinë e Edukimit Fizik dhe Sporteve “Vojo Kushi”, 
    për të gjitha programet e studimit						20 000 lekë.
d) Në Universitetin Bujqësor të Tiranës:
1. Në programet e studimit drejtim fermash dhe agrobiznes, 
ekonomi dhe politikë agrare, inxhinieri pyjesh, inxhinieri 
e përpunimit të drurit, si dhe veterinari 						20 000 lekë;
2. Për të gjitha programet e tjera të studimit					15 000 lekë.
e) Në Universitetin e Elbasanit:
1. Në programet e studimit gjuhë-letërsi, gazetari, 
punë sociale, si dhe psikologji 							15 000 lekë;
2. Për të gjitha programet e tjera të studimit					12 000 lekë.
ë) Në Universitetin e Gjirokastrës dhe në Universitetin e Korçës: 
    Për të gjitha programet e studimit 						12 000 lekë.
f) Në Universitetin e Shkodrës:
1. Në programet e studimit gjuhë-letërsi, punë sociale, psikologji		15 000 lekë;
2. Në programin e studimit të drejtësisë						16 000 lekë;
3. Për të gjitha programet e tjera të studimit					12 000 lekë.
g) Në Universitetin e Vlorës:			
1. Në programin e studimit të drejtësisë						20 000 lekë;
2. Në programet e studimit gjuhë-letërsi dhe pedagogji e specializuar		15 000 lekë;
3. Për të gjitha programet e tjera të studimit					12 000 lekë.
gj) Në Universitetin e Durrësit: 
     Për të gjitha programet e studimit						15 000 lekë.

6.1 Kandidatët që do të fitojnë të drejtën, për të ndjekur një program studimi, të ciklit të parë në institucionet publike të arsimit të lartë në vitin e ri akademik 2007-2008, studentët e viteve më të larta, të cilët vijnë nga shtresat sociale, si të verbër/shurdhër, invalidë paraplegjikë dhe tetraplegjikë, fëmijë të policëve të rënë ose të plagosur për shkak të detyrës apo, që vijnë nga shtresa e të përndjekurve politikë, përjashtohen nga tarifa e shkollimit.
7. Tarifa vjetore e shkollimit për studentët e viteve të dyta janë sipas pikës 6 të këtij vendimi, ndërsa për vitet e tjera më të larta të jetë 12 000 lekë.
8. Në çdo program studimi, përjashtohen nga tarifa vjetore e shkollimit 5 (pesë) studentët me rezultatet më të larta nga nota mesatare e shkollës së mesme dhe e provimeve të maturës shtetërore, po në asnjë rast, këtë përjashtim nuk e përfitojnë studentët me notën mesatare më të ulët se 8 (tetë).
9. Studenti i nënshtrohet vetëm një tarife vjetore shkollimi. Studentët përsëritës i nënshtrohen tarifës së shkollimit të vitit akademik, në të cilin vazhdojnë studimet.
10. Kuotat e pranimeve për një program të dytë studimi, të përcaktuara në shkronjën “b” të pikës 1 të këtij vendimi dhe kuotat e transferimeve shpërndahen nga Ministria e Arsimit dhe Shkencës, mbështetur në kërkesat e institucioneve publike të arsimit të lartë, në bazë të kërkesave të paraqitura prej tyre.
11. Transferimet në vite të ndryshme të studimeve bëhen në përputhje me kuotat e përcaktuara në shkronjën “c” të pikës 1 të këtij vendimi. Këto transferime, në numrin përkatës të kuotës që shpërndahet nga Ministria e Arsimit dhe Shkencës, mbështetur edhe në kërkesat e institucioneve të ndryshme publike të arsimit të lartë, bëhen nga vetë këto institucione, sipas statutit dhe rregullores së studimeve.
12.Kandidatët, që do të vazhdojnë studimet në një program të dytë studimi, sipas pikës 10 dhe studentët, që kërkojnë të transferojnë studimet, sipas pikës 11 të këtij vendimi, u nënshtrohen tarifave të shkollimit, të përcaktuara në udhëzimin e përbashkët, me nr.13, datë 28.5.2007 të Ministrit të Arsimit dhe Shkencës dhe të Ministrit të Financave.
13. Shtetasit e huaj, që do të vazhdojnë studimet në një program të dytë studimi në institucionet publike të arsimit të lartë, i nënshtrohen të njëjtës tarifë shkollimi si shtetasit shqiptarë, me përjashtim të rasteve kur në marrëveshjet zyrtare shtetërore janë përcaktuar mënyra të tjera për caktimin e tarifave.
14. Mënyra e plotësimit të kuotave të përcaktuara në pikën 1 të këtij vendimi, që mbeten të parealizuara, përcaktohen nga Ministria e Arsimit dhe Shkencës.
15. Ngarkohet Ministria e Arsimit dhe e Shkencës për nxjerrjen e udhëzimeve të hollësishme dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha 

Vendim
Nr.520, datë 25.7.2007

Për shpërblimin dhe trajtimin ushqimor të punonjësve të agjenCisë qendrore të vlerësimit të arritjeve të nxënësve, që realizuan procesin e maturës shtetërore, 2007

Në mbështetje të nenit 100 të Kushtetutës, të ligjit nr.8379, datë 29.7.1998 “Për hartimin dhe zbatimin e Buxhetit të Shtetit në Republikën e Shqipërisë” dhe të ligjit nr.9645, datë 27.11.2006 “Për Buxhetin e Shtetit të vitit 2007”, me propozimin e Ministrit të Arsimit dhe Shkencës, Këshilli i Ministrave

Vendosi:

1. Shpërblimin, deri në 2 (dy) paga mujore, të 13 (trembëdhjetë) punonjësve, të angazhuar për realizimin e maturës shtetërore, 2007, në periudhat e KOEPS-eve (Koha e ekspozimit potencial të sekretit), në varësi të kontributit të secilit punonjës në këtë proces.
2. Trajtimin me kuotë ushqimore, në shumën 2 000 (dy mijë) lekë në ditë, për të gjithë punonjësit e angazhuar në realizimin e maturës shtetërore, 2007, përfshirë dhe përzgjedhësit e testeve përfundimtare, në të gjithë periudhën e KOEPS-eve.
3. Periudhat e KOEPS-eve për realizimin e maturës shtetërore, 2007, përcaktohen me urdhër të Ministrit të Arsimit dhe Shkencës.
4. Efektet financiare, që rrjedhin nga zbatimi i këtij vendimi, të përballohen nga buxheti i Agjencisë Qendrore të Vlerësimit të Arritjeve të Nxënësve, miratuar për vitin 2007.
5. Ngarkohen Ministri i Arsimit dhe Shkencës dhe Qendra Kombëtare Arsimore e Vlerësimit dhe Provimeve për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


VENDIM
Nr.50, datë 24.8.2007

PËR FILLIMIN E PROCEDURËS PËR MIRATIMIN E RREGULLORES PËR LEHTËSIMIN E HYRJES NË RRJET TË CENTRALEVE ELEKTRIKE, ME KAPACITET TË PËRGJITHSHËM, JO MË TË MADH SE 5 MW

Në mbështetje të nenit 9 pika 3 dhe 42 pika 3 të ligjit nr.9072, datë 22.5.2003 “Për sektorin e energjisë elektrike”, të ndryshuar, vendimit të Bordit të Komisionerëve nr.44, datë 24.7.2007 “Për miratimin e rregullave të praktikës dhe procedurave të ERE-s”, neni 18, Bordi i Komisionerëve të Entit Rregullator të Sektorit të Energjisë Elektrike ERE, në mbledhjen e tij të datës 24.8.2007, 

VENDOSI:

1. Fillimin e procedurave për miratimin e rregullores për lehtësimin e hyrjes në rrjet të centraleve elektrike, me kapacitet të përgjithshëm, jo më të madh se 5 MW.
Ky vendim hyn në fuqi menjëherë dhe botohet në Fletoren Zyrtare.

KRYETARI i ERE-S
Bujar Nepravishta

VENDIM
Nr.51, datë 24.8.2007

PËR FILLIMIN E PROCEDURAVE  TË SHQYRTIMIT PËR LICENCIMIN E SHOQËRISË “ALB WIND ENERGY” SHPK PËR AKTIVITETIN E NDËRTIMIT, INSTALIMIT DHE SHFRYTËZIMIT TË CENTRALEVE ELEKTRIKE, SI DHE PRODHIMIN E ENERGJISË ELEKTRIKE NGA ANA E TYRE

Në mbështetje të nenit 9 dhe nenit 13 pika 1 germa “a” të ligjit nr.9072, datё 22.5.2003 “Për sektorin e energjisё elektrike ”, i ndryshuar, si dhe vendimit nr.44, datë 24.7.2007 të Bordit të Komisionerëve të ERE-s “Për miratimin e rregullave të praktikës dhe procedurave të ERE-s”, neni 18 pika 1 germa “a” dhe neni 19, Bordi i  Komisionerёve në mbledhjen e tij të datës 24.8.2007, pasi shqyrtoi  kërkesën e paraqitur nga shoqëria “Alb Wind Energy” sh.p.k. për licencimin në aktivitetin e ndërtimit, instalimit dhe shfrytëzimit të centraleve elektrike, si dhe prodhimin e energjisë elektrike nga ana e tyre,

VENDOSI:

1. Fillimin e procedurave për shqyrtimin e kërkesës, për licencimin e shoqërisë “Alb Wind Energy” sh.p.k. për aktivitetin e ndërtimit, instalimit dhe shfrytëzimit të centraleve elektrike me ERE (Park Eolik VISU dhe TERPAN), si dhe prodhimin e energjisë elektrike nga ana e tyre. 
2. Ngarkohet Drejtoria e Licencimit dhe Monitorimit të Tregut, si dhe Drejtoria Juridike dhe Mbrojtjes së Konsumatorit, të njoftojnë aplikuesin për dërgimin e dokumenteve të munguara në përputhje me kërkesat e “Rregullores për procedurat e licencimit”.
Ky vendim hyn në fuqi menjëherë dhe botohet në Fletoren Zyrtare. 

KRYETARI i ERE-S
Bujar Nepravishta


Shpallje kërkese për shpronësim

Ministria e Brendshme shpall kërkesën për shpronësimin e pasurisë së paluajtshme të pronarit z.Hysni Abdyl Qefalia, që preket nga zgjerimi i varrezave të Tufinës, Bashkia Tiranë.
Subjekti kërkues është Bashkia Tiranë. Me anë të këtij publikimi, kërkojmë të vëmë në dijeni personin që preket nga ky shpronësim. Vënia në dijeni ka të bëjë me sipërfaqen që shpronësohet prej 4563 m2. Ky publikim do të jetë për një periudhë 1-javore dhe brenda 15 ditëve nga plotësimi i këtij afati për publikim, personi që ka emrin, ka të drejtë të paraqesë pretendimet e tij të shoqëruara me dokumentet përkatëse në Ministrinë e Brendshme.
Fatura, sipas formatit të mësipërm, t’i dërgohet për likuidim Bashkisë Tiranë.

Të dhënat mbi listën emërore të personit dhe pronën që do të shpronësohet për zgjerimin e varrezave të tufinës, në bashkinë tiranë

	Nr.
	Pronari që do të shpronësohet
	Njësia 
e matjes
	Sasia
	Çmimi 
për njësi
	Vlera 
në lekë
	Emri i pronarit

	1.
	Truall
	m2
	4563
	4000
	18252000
	Hysni Abdyl Qefalia

	
	Shuma
	
	
	
	18252000

